**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL MAKSIMALIŲ SOCIALINĖS PRIEŽIŪROS IR SOCIALINĖS GLOBOS PASLAUGŲ IŠLAIDŲ FINANSAVIMO DYDŽIŲ SKUODO RAJONO GYVENTOJAMS NUSTATYMO**

2025 m. vasario 18 d. Nr. T10-47

Skuodas

**1. Parengto sprendimo projekto tikslas ir uždaviniai.**

Vadovaudamasi Lietuvos Respublikos Lietuvos socialinių paslaugų įstatymo 41 straipsnio 3 dalimi bei Lietuvos Respublikos socialinės apsaugos ir darbo ministro 2024 m. birželio 25 d. Nr. įsakymu A1-426 „Dėl Socialinių paslaugų finansavimo ir lėšų apskaičiavimo metodikos patvirtinimo“ patvirtinta Socialinių paslaugų finansavimo ir lėšų apskaičiavimo metodika, Savivaldybės taryba nustato maksimalius socialinės priežiūros ir socialinės globos paslaugų išlaidų finansavimo dydžius.

Konkrečiam asmeniui teikiamų socialinių paslaugų išlaidų finansavimo dydis priklauso nuo asmens finansinių galimybių mokėti už socialines paslaugas, įvertintų vadovaujantis Mokėjimo už socialines paslaugas tvarkos aprašu.

Atsižvelgiant į tai, kad kai kurie asmenys dėl mažų pajamų nemoka už socialinės priežiūros paslaugas, maksimalūs socialinės priežiūros paslaugų dydžiai prilyginami Skuodo socialinių paslaugų šeimai centro teikiamoms paslaugų kainoms.

Nuo 2022 m. sausio 1 d. gyventojams yra teikiamos tik akredituotos socialinės priežiūros paslaugos ir šių paslaugų nereikia pirkti viešųjų pirkimų būdu. Iki šiol šių socialinių paslaugų teikėjai Skuodo rajone yra Skuodo socialinių paslaugų šeimai centras, tačiau Savivaldybės administracija gali akredituoti ir daugiau įstaigų, kurios norėtų teikti šias socialines paslaugas Skuodo rajono gyventojams. Kiekviena įstaiga nusistato savo teikiamų paslaugų kainas. Įstaigų nustatytos kainos gali skirtis, tad, norint užtikrinti veiksmingą socialinių paslaugų teikimą ir siekiant racionaliai naudoti turimus išteklius, siūloma nustatyti maksimalius socialinių paslaugų išlaidų finansavimo dydžius Skuodo rajono gyventojams. Nustatyti dydžiai bus taikomi ir kitose akredituotose socialines paslaugas teikiančiose įstaigose, kurias gyventojai galės rinktis kaip socialinių paslaugų teikėją.

**2. Siūlomos teisinio reguliavimo nuostatos.**

Lietuvos Respublikos vietos savivaldos įstatymo 15 straipsnio 2 dalies 29 ir 30 punktai, Lietuvos Respublikos socialinių paslaugų įstatymo 41 straipsnio 3 dalis, Lietuvos Respublikos socialinės apsaugos ir darbo ministro 2024 m. birželio 25 d. Nr. įsakymu A1-426 „Dėl Socialinių paslaugų finansavimo ir lėšų apskaičiavimo metodikos patvirtinimo“ patvirtintos Socialinių paslaugų finansavimo ir lėšų apskaičiavimo metodikos 6 punktas.

**3. Laukiami rezultatai.**

Patvirtinus naujus maksimalius socialinės priežiūros ir socialinės globos paslaugų dydžius bus galima racionaliai planuoti ir naudoti valstybės biudžeto ir savivaldybės biudžeto lėšas.

**4. Lėšų poreikis sprendimui įgyvendinti ir jų šaltiniai.**

Socialinės paslaugos teikiamos iš savivaldybės biudžeto bei valstybės biudžeto tikslinių dotacijų lėšų. 2025 metams socialinių paslaugų finansavimui savivaldybės biudžeto lėšų numatoma 110 000 Eur daugiau nei buvo planuota 2024 metais.

**5. Sprendimo projekto autorius ir (ar) autorių grupė.**

Pranešėja ir rengėja – Socialinės paramos skyriaus vedėja Rasa Noreikienė.