**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS SPORTO PROJEKTŲ FINANSAVIMO TVARKOS APRAŠO PATVIRTINIMO**

2025 m. vasario 19 d. Nr. T10-53

Skuodas

1. **Parengto sprendimo projekto tikslas ir uždaviniai.**

Parengtu Tarybos sprendimo projektu prašoma patvirtinti Skuodo rajono savivaldybės sporto projektų finansavimo tvarkos aprašą, kuris reglamentuoja sporto projektų finansavimo Skuodo rajono savivaldybės biudžeto lėšomis finansuojamų sporto sričių ir programų vertinimo kriterijus, paraiškų teikimo ir vertinimo tvarką, lėšų skyrimo ir jų panaudojimo tvarką, projektų vykdymo ir atsiskaitymo už skirtas lėšas tvarką.

Galiojantį Skuodo rajono savivaldybės tarybos 2021 m. birželio 17 d. sprendimą Nr. T9-127 „Dėl Skuodo rajono savivaldybės sporto projektų finansavimo tvarkos aprašo patvirtinimo“ būtina pripažinti netekusiu galios, nes keičiami ir tikslinami esminiai dalykai: numatyta maksimali projektams finansuoti suma, vertinimo kriterijai, principai, paraiškų vertinimo detalūs paaiškinimai, keičiasi visi priedai (pakeisti, papildyti arba patikslinti).

1. **Siūlomos teisinio reguliavimo nuostatos.**

LR vietos savivaldos įstatymas, LR sporto įstatymo 10 straipsnio 1 dalis numato, kad Savivaldybės taryba nustato sporto srityje savivaldybės biudžeto lėšomis finansuotinas sporto sritis, skatina viešojo ir privataus sektorių partnerystę sporto srityje veikiančių fizinių ir juridinių asmenų veiklos finansavimo iš savivaldybės biudžeto kriterijus ir tvarką; programų ar projektų pagrindu finansuoja ir kitaip prisideda prie savivaldybės teritorijoje veiklą vykdančių sporto srityje veikiančių fizinių ir juridinių asmenų veiklos. Savivaldybės vykdomoji institucija ar jos įgaliotos įstaigos, vadovaudamosi savivaldybių tarybų nustatytu savivaldybių biudžetų lėšomis finansuojamų sporto projektų finansavimo tvarkos aprašu, vykdo savivaldybei pateiktų sporto projektų atranką ir priima sprendimus dėl jų bendrojo finansavimo.

**3. Laukiami rezultatai.**

Patvirtinus Skuodo rajono savivaldybės sporto projektų finansavimo tvarkos aprašą, jis atitiks galiojančias teisės aktų nuostatas, sporto krypties nevyriausybinės organizacijos bei aukšto meistriškumo fiziniai asmenys galės teikti paraiškas sporto projektams, atitinkantiems valstybės bei savivaldybės prioritetus, įgyvendinti. Savivaldybės 2025–2027 m. strateginio veiklos plano 1 programos „Ugdymo ir sporto paslaugų kokybės ir prieinamumo užtikrinimas“ 1.4.1.2. priemonėje „Sporto ir fizinio aktyvumo iniciatyvų skatinimas projektų metodu“ prioritetinėmis sporto šakomis laikomos krepšinis ir motobolas.

**4. Lėšų poreikis sprendimui įgyvendinti ir jų šaltiniai.**

Sprendimui įgyvendinti papildomų lėšų nereikės.

**5. Sprendimo projekto autorius ir (ar) autorių grupė.**

Rengėja – Skuodo rajono savivaldybės administracijos Švietimo ir sporto skyriaus vedėjo pavaduotoja Loreta Vasiliauskienė.

Pranešėja – Skuodo rajono savivaldybės administracijos Švietimo ir sporto skyriaus vedėja Daiva Jonušienė.