PATVIRTINTA

Skuodo rajono savivaldybės tarybos

2025 m. vasario d. sprendimu Nr. T9-

**SKUODO RAJONO SAVIVALDYBĖS SPORTO PROJEKTŲ FINANSAVIMO TVARKOS APRAŠAS**

**I. BENDROSIOS NUOSTATOS**

1. Skuodo rajono savivaldybės sporto projektų finansavimo tvarkos aprašas (toliau – Aprašas) reglamentuoja Skuodo rajono savivaldybės sporto projektų (toliau – Projektai) finansavimo Skuodo rajono savivaldybės (toliau – Savivaldybė) biudžeto lėšomis finansuojamų sporto sričių ir programų vertinimo kriterijus, paraiškų teikimo ir vertinimo tvarką, lėšų skyrimo ir jų panaudojimo tvarką, projektų vykdymo ir atsiskaitymo už skirtas lėšas tvarką.

2. Projektams finansuoti lėšos yra numatomos Savivaldybės strateginio veiklos plano 1 programos „Ugdymo ir sporto paslaugų kokybės ir prieinamumo užtikrinimas“ 1.4.1.2. priemonėje „Sporto ir fizinio aktyvumo iniciatyvų skatinimas projektų metodu“,kiekvienais metais tvirtinamame Savivaldybės biudžete.

3. Savivaldybės administracija, vadovaudamasi šiuo Aprašu, vykdo Savivaldybei pateiktų Projektų atranką ir priima sprendimus dėl jų finansavimo.

4. Apraše vartojamos sąvokos ir terminai atitinka Lietuvos Respublikos sporto įstatyme, Lietuvos Respublikos Vyriausybės 2020 m. rugsėjo 9 d. nutarimu Nr. 998 patvirtintame 2021–2030 metų nacionaliniame pažangos plane, Lietuvos Respublikos vietos savivaldos įstatyme apibrėžtas sąvokas ir terminus:

4.1. **kvietimas** – Savivaldybės administracijos paskelbtas skelbimas dėl galimybės teikti paraiškas Projektų finansavimui iš Savivaldybės biudžeto lėšų, kuriame nurodoma:

4.1.1. bendrieji ir specialieji reikalavimai paraiškoms teikti;

4.1.2. reikalavimai su paraiška pateikiamiems dokumentams;

4.1.3. reikalavimai paraiškos teikėjams;

4.1.4. paraiškų teikimo būdai, tvarka ir terminas;

4.1.5. kontaktinio asmens vardas, pavardė, elektroninio pašto adresas, telefono numeris pasiteirauti.

4.2. **pareiškėjas:**

4.2.1. Savivaldybėje registruotos ir (arba) vykdančios veiklą Savivaldybės teritorijoje veikiančios tik sporto krypties organizacijos (teisės aktų nustatyta tvarka įsteigtas juridinis asmuo, vienijantis kurios nors vienos ar kelių sporto šakų sportininkus, sportuojančius asmenis, rengiančios varžybas, sporto seminarus, konferencijas ir kitus renginius) (toliau – Pareiškėjai), siekiantys gauti finansavimą Projektui įgyvendinti;

4.2.2. aukšto meistriškumo sportininkas (fizinis asmuo), veikiantis Savivaldybėje ir (ar) už Savivaldybės ribų, sistemingai vykdantis veiklą sporto srityje, siekiantis gauti finansavimą Projektui įgyvendinti;

4.3. **sporto renginys** – treniruotės, sportinės stovyklos, varžybos ir kita su sportu susijusi veikla;

4.4. **paraiška** – Savivaldybės tarybos patvirtintos formos dokumentas, paraiškos teikėjo teikiamas Savivaldybės administracijai siekiant gauti finansavimą Projektui įgyvendinti;

4.5.**projekto sąmata** – dokumentas, kuriame paraiškos teikėjas nurodo būsimų išlaidų sumą, būtiną Projektui įgyvendinti, ir kuris teikiamas kartu su paraiška (kaip jos sudėtinė dalis);

4.6. **projekto vykdytojas** – Pareiškėjas, kuriam skirtas finansavimas Projekto įgyvendinimui, atsakingas už Savivaldybės biudžeto lėšomis finansuoto Projekto įgyvendinimą, paraiškos teikėjas, pasirašęs sutartį su Savivaldybės administracija dėl Projekto finansavimo;

4.7. **Projekto vykdytojo, partnerių (rėmėjų) indėlis** (finansinis, dalykinis ir pan.) – tai lėšų suma ar lėšų suma įvertintas nepiniginis įnašas (savanoriškas darbas, kilnojamasis ar nekilnojamasis turtas, suteiktos patalpos, prekės ar paslaugos), kuriuo Projekto vykdytojas, partneriai (rėmėjai) prisideda prie Projekto įgyvendinimo;

4.8. **Projekto finansavimo** **sutartis** – Savivaldybės tarybos patvirtintos formos Savivaldybės biudžeto lėšų naudojimo Projektui įgyvendinti sutartis, sudaroma tarp Savivaldybės administracijos ir Projekto vykdytojo.

**II. KVIETIMO PASKELBIMAS IR PARAIŠKŲ TEIKIMO TVARKA**

5. Paraiškas gali teikti Pareiškėjas, nurodytas Aprašo 4.2 papunktyje.

6. Vienas Pareiškėjas gali teikti tik vieną paraišką pagal kiekvieną finansavimo sritį.

7. Kai Projektą įgyvendina daugiau nei vienas juridinis asmuo, paraišką turi teisę teikti tik vienas juridinis asmuo.

8. Kvietimas ir visa informacija, susijusi su kvietimu, skelbiama Savivaldybės interneto svetainėje [www.skuodas.lt](http://www.skuodas.lt). Skelbime nurodomos finansuojamos sritys, galimi Pareiškėjai, paraiškų priėmimo sąlygos, paraiškų priėmimo terminas (data) ir vieta, atsakingų asmenų kontaktai, kita svarbi informacija.

9. Savivaldybės administracijos direktorius (toliau – Administracijos direktorius), vadovaudamasis Aprašu, sudaro Projektų vertinimo komisiją (toliau – Komisija) ir tvirtina jos darbo reglamentą.

10. Siekdamas gauti finansavimą, Pareiškėjas Savivaldybės administracijos Švietimo ir sporto skyriui (toliau – Skyrius) turi pateikti šiuos dokumentas:

10.1. paraišką (įskaitant Projekto sąmatą ir priedus, kurie yra neatsiejama paraiškos sudėtinė dalis). Paraiška turi būti užpildyta lietuvių kalba pasirašyta Pareiškėjo vadovo ar jo įgalioto asmens parašu. (1 priedas);

10.2. juridinio asmens registravimo pažymėjimo kopiją;

10.3. aukšto meistriškumo sportininkas (fizinis asmuo), sistemingai vykdantis veiklą sporto srityje, ne mažiau kaip 2 metai (pateikia įrodymus: varžybų protokolų išrašus, diplomus ar kt.);

10.4. įrodymai apie Projekto rėmėjų (partnerių) indėlį į Projekto veiklas (jei prie Projekto prisideda rėmėjai ar partneriai);

10.5. organizuojamų sportinių renginių, varžybų nuostatų projektai (jei planuojama juos vykdyti).

11. Paraiškos iki kvietime nurodytos datos teikiamos ir registruojamos Savivaldybės dokumentų valdymo sistemoje DBSIS ar kvietime nurodytais kitais būdais.

12. Paraiška nevertinama, jeigu:

12.1. paraišką pateikė Aprašo 4.2 papunktyje neapibrėžtas subjektas;

12.2. Pareiškėjas nepateikė Projekto sąmatos arba pateikta sąmata nekoreliuoja su Projekte numatytų veiklų įgyvendinimu;

12.3. jei paraiška užpildyta ne pagal reikalavimus, nepasirašyta vadovo, pateikta pasibaigus Savivaldybės nustatytam paraiškų priėmimo laikui arba trūksta Aprašo 10 punktenurodytų dokumentų;

12.4. jeigu paaiškėja, kad Projekte numatyti renginiai yra finansuojami iš kitų programų ar projektų;

12.5. tų Pareiškėjų, kurie nustatyta tvarka nepateikė ataskaitų Savivaldybės administracijai už anksčiau gautas lėšas projektų įgyvendinimui ar anksčiau gautas lėšas panaudojo ne pagal tikslinę paskirtį, ar kitaip pažeidė ankstesniais metais su Savivaldybe sudarytą sporto projekto finansavimo sutartį.

13. Po Projekto pateikimo jos keitimas negalimas, tačiau, esant būtinybei, Pareiškėjo gali būti paprašyta paaiškinti tam tikrus aspektus bei pateikti papildomą informaciją bei dokumentus.

14. Pareiškėjo pateiktas Projektas įrodo, kad jis yra susipažinęs su Aprašu ir įsipareigoja laikytis jo reikalavimų.

15. Už paraiškoje pateikiamos informacijos teisingumą atsako Pareiškėjas.

16. Savivaldybė, atstovaujama Savivaldybės administracijos, per metus gali skelbti ir daugiau nei vieną kvietimą, jei po pirmojo kvietimo lieka nepaskirstytų Projektams Savivaldybės biudžete numatytų lėšų.

**III. PARAIŠKŲ VERTINIMAS**

17. Pasibaigus paraiškų priėmimo terminui, Skyrius per 5 darbo dienas patikrina, ar Paraiškos užpildytos tinkamai, ar yra pridėti visi Paraiškoje nurodyti dokumentai ir kita reikalinga informacija, užpildo Paraiškos administracinės atitikties vertinimo lentelę (2 priedas). Jeigu pateikta neišsami ar netinkamai įforminta Paraiška arba pateikti ne visi dokumentai, Skyrius Paraiškoje nurodytu elektroniniu adresu vieną kartą praneša Pareiškėjui apie būtinybę pateikti trūkstamą informaciją ir nurodo 3 darbo dienų terminą bei sąlygas trūkumams pašalinti. Jeigu per nustatytą terminą Pareiškėjas nepateikia prašomos informacijos, paraiška nėra vertinama Komisijos posėdyje. Paraiškas, atitinkančias Apraše nurodytus reikalavimus, Skyrius pateikia Komisijai.

18. Paraiškas vertina Administracijos direktoriaus įsakymu iš ne mažiau kaip 5 narių sudaryta Komisija. Komisija sprendžia visus su Projektų finansavimu ar vykdymu susijusius klausimus.

19. Komisija, vertindama paraiškas, vadovaujasi sąžiningumo, nešališkumo ir atsakingumo principais. Komisija, vykdydama savo funkcijas, privalo užtikrinti informacijos konfidencialumą, kol nepriimtas galutinis sprendimas dėl dalinio finansavimo skyrimo. Prieš Komisijos posėdį kiekvienas Komisijos narys pasirašo nešališkumo ir konfidencialumo deklaraciją (3 priedas).

20. Komisija gali siūlyti sumažinti Projekto išlaidų finansavimą. Tokiu atveju organizacija pateikia patikslintą Projekto išlaidų sąmatą, kam bus naudojamos skirtos lėšos.

21. Komisija, įvertinusi Paraiškas, per 5 darbo dienas pateikia Administracijos direktoriui Komisijos protokolą ir rekomenduojamų finansuoti Pareiškėjų sąrašą, kuriame nurodoma rekomenduojama finansuoti veikla bei siūlomas skirti lėšų dydis.

22. Komisijos nariai negali platinti informacijos, kurią sužinojo dalyvaudami Komisijos veikloje, iki galutinio sprendimo dėl Projektų finansavimo priėmimo.

23. Komisija į posėdžius gali kviesti Pareiškėjus.

24. Komisijai įvertinus paraiškas, Skyrius parengia Administracijos direktoriaus įsakymą dėl Projektų finansavimo.

**IV. PARAIŠKŲ VERTINIMO KRITERIJAI, PRIORITETAI IR TVARKA**

25. Projektų daliniam finansavimui lėšos skiriamos pagal šias sritis*:*

25.1. Su sportine veikla susijusių iniciatyvų skatinimas ir sporto renginių organizavimas:

25.1.1. sveiką gyvenseną propaguojančios organizacijos ar aukšto meistriškumo sportininkas (fizinis asmuo), vykdančios fizinių asmenų sporto veiklą, kuri vykdoma laisvalaikiu nuo pagrindinės šių asmenų darbinės (profesinės) veiklos. Maksimali galima vienam Pareiškėjui dalinai finansuoti skirtina suma – 2 000 Eur;

25.1.2. sporto renginių organizavimas Skuodo rajone. Maksimali galima vienam sporto klubui dalinai finansuoti skirtina suma – 2 000 Eur;

25.2. neįgaliųjų sportas – maksimali galima vienam sporto klubui dalinai finansuoti skirtina suma – 2 000 Eur;

25.3. aukšto meistriškumo sportą vykdantiems komandinių sporto šakų sporto klubams, kurių komandos atstovauja Skuodui nacionalinės reikšmės, Europos ir pasaulio čempionatuose ir lygose, maksimali galima vienam sporto klubui dalinai finansuoti skirtina suma nenustatoma.

26. Prioritetinių sporto šakų Projektų daliniam finansavimui iš Savivaldybės biudžete numatytų lėšų skiriama:

26.1. krepšiniui – 32 proc. nuo visos programai skirtos sumos;

26.2. motobolui – 32 proc. nuo visos programai skirtos sumos.

27. Finansuojant neprioritetinių sporto šakų Projektus, prioritetai teikiami:

27.1. kurie skatina rajono fizinio aktyvumo ir sporto plėtrą bei įvairovę;

27.2 įtraukia daugiau rajono gyventojų į organizuotas kūno kultūros ir sporto pratybas;

27.3. užima neįgaliuosius;

27.4. įtraukia vaikus ir jaunimą į sporto veiklą;

27.5. turi papildomus finansavimo šaltinius;

27.6. kurių dalyviai rungtyniauja Lietuvos čempionate ir (arba) aukštesnio rango varžybose bei reprezentuoja Skuodo rajoną;

27.7. į kurių veiklą įtraukiami dalyviai, iš kurių ne mažiau kaip 70 % yra Skuodo rajono gyventojai;

27.8. Projektas yra tęstinis ir turi išliekamąją vertę.

28. Paraiškos vertinamos pagal šiuos kriterijus:

28.1. Projekto tikslų, uždavinių ir siekiamų rezultatų nuoseklumas, konstruktyvumas, orientavimas į rezultatą – nuo 1 iki 15 balų;

28.2. Savivaldybės nustatytų prioritetų atitikimas Projekto veiklose – nuo 1 iki 15 balų:

28.3. Projekto sąmatos racionalumas, pagrįstumas, atitikimas Projekto tikslams ir uždaviniams – nuo 1 iki 20 balų;

28.4. Projekto vykdytojo, partnerių (rėmėjų) (ne biudžetinės įstaigos) indėlis prie Projekto – nuo 1 iki 20 balų;

28.5. Pareiškėjo dalyvių skaičius – nuo 1 iki 10 balų (prioritetinėms sporto šakoms netaikoma, vertinama 10 balų);

28.6. renginio meistriškumas – nuo 1 iki 10 balų (prioritetinėms sporto šakoms netaikoma, vertinama 10 balų);

28.7. ataskaitų už praėjusius metus pateikimo korektiškumas – nuo 1 iki 20 balų. Jeigu Pareiškėjas Projektą teikia pirmą kartą, už šį kriterijų jis vertinamas 20 balų.

29. Paraiškos įvertintos balais, finansuojamos procentine išraiška:

29.1. 95–100 balų surinkusi paraiška finansuojama 100 procentų;

29.2. 90–94 balus surinkusi paraiška finansuojama 95 procentais;

29.3. 85–89 balus surinkusi paraiška finansuojama 90 procentų;

29.4. 80–84 balus surinkusi paraiška finansuojama 85 procentais;

29.5. 75–79 balus surinkusi paraiška finansuojama 80 procentų;

29.6. 70–74 balus surinkusi paraiška finansuojama 75 procentais;

29.7. 65–69 balus surinkusi paraiška finansuojama 70 procentų;

29.8. 60–64 balus surinkusi paraiška finansuojama 65 procentais;

29.9. 55–59 balus surinkusi paraiška finansuojama 60 procentų;

29.10. 50–54 balus surinkusi paraiška finansuojama 55 procentais;

29.11. 45–49 balus surinkusi paraiška finansuojama 50 procentų;

29.12. 40–44 balus surinkusi paraiška finansuojama 45 procentais;

29.13. 35–39 balus surinkusi paraiška finansuojama 40 procentų.

30. Maksimali paraiškos vertinimo balų suma – 100 balų. Paraiška surinkusi 34 balus ir mažiau – nefinansuojama.

31. Jeigu paskirsčius lėšas 21 punkte numatyta tvarka pritrūksta priemonės lėšų, išmokos dydžiai visiems Pareiškėjams vienodai proporcingai mažinami, o jeigu priemonės lėšų lieka – vienodai proporcingai didinami.

32. Siekiant informuoti visuomenę apie Savivaldybės biudžeto lėšų panaudojimą Projektams finansuoti, visoje Savivaldybės biudžeto lėšomis finansuoto Projekto sklaidos (reklaminėje) medžiagoje turi būti nurodyta, kad Projektą finansuoja Savivaldybė, naudojant aiškiai matomą atributiką. Savivaldybės administracijos sprendimu sutartyje gali būti nurodyti ir papildomi reikalavimai. Projekto vykdytojas įsipareigoja Savivaldybės atributiką naudoti teisės aktų nustatyta tvarka. Nustačiusi, kad nesilaikoma finansavimo šaltinio viešinimo ir Savivaldybės herbo naudojimo tvarkos, Savivaldybės administracija turi teisę taikyti sutartyje numatytą atsakomybę.

**V. LĖŠŲ SKYRIMAS, NAUDOJIMAS IR ATSISKAITYMAS UŽ JŲ PANAUDOJIMĄ**

33. Lėšos gali būti skiriamos:

33.1. sportinio inventoriaus, aprangos, įrangos, detalių ir eksploatacinių medžiagų įsigijimui bei komunalinių paslaugų išlaidoms iki 70 % nuo prašomos finansuoti sumos;

33.2. kvalifikacijos kėlimui, dalyvavimui šalies ir tarptautinėse konferencijose, forumuose, spaudinių, propaguojančių kūno kultūrą ir sportą, pirkimui iki 30% nuo prašomos finansuoti sumos;

33.3. sporto renginių dalyvių (sportininkas, treneris, teisėjas ir kiti organizatoriai) maitinimo ir apgyvendinimo, kelionių, startinių ir nario mokesčių išlaidoms iki 100 % nuo prašomos finansuoti sumos;

33.4. paslaugų išlaidoms (internetas, reklama, leidyba, informacijos sklaida, renginių organizavimas, sporto bazių teikiamos paslaugos) iki 40% nuo prašomos finansuoti sumos.

34. Lėšos neskiriamos:

34.1. ankstesnių metų veiklos išlaidoms kompensuoti, komercinei veiklai;

34.2. Pareiškėjo patalpų ar sporto įrenginių remonto darbams, transporto, ryšio priemonėms ir kompiuterinei įrangai įsigyti. turtui, kurio vertė didesnė nei 750 Eur, įsigyti, pastatų rekonstrukcijai, kapitaliniam remontui;

34.3. Projekto paruošiamajam etapui, t. y. išlaidos, susijusios su veikla, vykdyta iki Savivaldybei pateikiant paraišką (pvz., paraiškos rašymas, narių sąrašų sudarymas ir pan.);

34.4. veikloms, kurios bet kokiomis formomis, metodais ir būdais pažeidžia Lietuvos Respublikos Konstituciją, įstatymus ir kitus teisės aktus (projektams, neatitinkantiems šio Aprašo reikalavimų);

34.5. darbuotojų atlyginimams.

35. Informacija apie patvirtintus finansuoti Projektus skelbiama Savivaldybės interneto svetainėje [www.skuodas.lt](http://www.skuodas.lt).

36. Jei skirta suma yra mažesnė nei Pareiškėjas prašė Paraiškoje, Pareiškėjas turi teisę, suderinęs su Skyrium, keisti Projekto veiklos apimtis, bet neturi teisės keisti paraiškoje aprašytos veiklos turinio ir tikslų.

37. Pareiškėjas ir Administracijos direktorius pasirašo Savivaldybės biudžeto lėšų naudojimo sutartį (toliau – Sutartį).

38. Jei finansavimą gavęs Pareiškėjas per 20 darbo dienų nuo oficialios konkurso rezultatų paskelbimo dienos Sutarties nepasirašo, lėšos Pareiškėjui tais kalendoriniais metais Projekto vykdymui neskiriamos.

39. Esant poreikiui, Projektui skirtos lėšos gali kisti tarp atskirų ekonominės klasifikacijos lėšų išlaidų straipsnių. Norėdamas pakeisti didesnės nei 20 procentų nuo skirtų lėšų dalies paskirstymą tarp atskirų išlaidų straipsnių, Pareiškėjas turi pateikti argumentuotą prašymą Savivaldybės administracijai dėl sutikimo tikslinti sąmatą.

40. Pareiškėjas, pasirašęs Sutartį su Administracijos direktoriumi, atsiskaito už panaudotas lėšas Apraše ir Sutartyje nustatyta tvarka.

41. Pasibaigus ketvirčiui, ne vėliau kaip per 10 kalendorinių dienų, Pareiškėjas pateikia Finansinės apskaitos skyriui:

41.1. biudžeto išlaidų sąmatos vykdymo ataskaitą;

41.2. faktines išlaidas patvirtinančių dokumentų registrą.

42. Skyriui pateikia Projekto vykdymo ataskaitą ne vėliau kaip iki einamųjų kalendorinių metų gruodžio 20 d. (6 priedas).

43. Pareiškėjas, nepanaudojęs visų Projektui įgyvendinti skirtų lėšų, privalo jas grąžinti į Savivaldybės biudžetosąskaitą, kuri nurodyta Sutartyje, iki einamųjų metų gruodžio 15 dienos.

44. Savivaldybės administracijai nustačius, kad lėšos naudojamos ne pagal paskirtį ir pažeidžiami Savivaldybės biudžeto sudarymo ir vykdymo tvarkos reikalavimai, Projekto vykdytojas privalo jas grąžinti Savivaldybės administracijai. Lėšų negrąžinus per Savivaldybės administracijos nustatytą terminą, jos išieškomos teisės aktų nustatyta tvarka.

45. Savivaldybės administracija turi teisę gauti informaciją apie Projekto įgyvendinimą, lankytis veiklose, renginiuose ir kitose sporto projekte numatytose veiklose.

46. Pareiškėjai privalo teikti informaciją Savivaldybės administracijai apie Projekto metu vykdomus renginius ir viešinant nurodyti, kad juos iš dalies finansuoja Savivaldybė.

**VI. BAIGIAMOSIOS NUOSTATOS**

47. Aprašas keičiamas, papildomas ar naikinamas teisės aktų nustatyta tvarka Savivaldybės tarybos sprendimu.

48. Aprašo įgyvendinimo priežiūrą vykdo Skyrius bei Finansinės apskaitos skyrius.

49. Pagal Aprašą skirtų biudžeto lėšų panaudojimo kontrolę vykdo Savivaldybės administracijos Centralizuoto vidaus audito tarnyba.

50. Aprašas skelbiamas Savivaldybės interneto svetainėje www.skuodas.lt.

51. Teikdamas Paraišką paraiškos teikėjas sutinka, kad paraiškoje pateikta informacija (išskyrus informaciją, kuri negali būti viešinama teisės aktų nustatyta tvarka) gali būti viešinama.

52. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių dokumentų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR), Lietuvos Respublikos asmens duomenų teisinės apsaugos įstatymu ir kitais teisės aktais, nustatančiais asmens duomenų tvarkymą ir apsaugą. Viešai skelbiama informacija pateikiama laikantis BDAR nuostatų.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**